ตลาดหุ้นเอเชียปรับขึ้นบ่ายวันนี้ นลท.หวังกรีซบรรลุข้อตกลง-ขานรับ ECB
ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ เนื่องจากนักลงทุนคาดหวังว่า กรีซจะสามารถบรรลุข้อตกลงเรื่องหนี้กับกลุ่มเจ้าหนี้ รวมทั้งมุมมองที่เป็นบวกเกี่ยวกับจุดยืนของธนาคารกลางยุโรป (ECB) ที่จะยังคงใช้มาตรการผ่อนคลายเชิงปริมาณ (QE)
4 มิ.ย. 2558

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ เนื่องจากนักลงทุนคาดหวังว่า กรีซจะสามารถบรรลุข้อตกลงเรื่องหนี้กับกลุ่มเจ้าหนี้ รวมทั้งมุมมองที่เป็นบวกเกี่ยวกับจุดยืนของธนาคารกลางยุโรป (ECB) ที่จะยังคงใช้มาตรการผ่อนคลายเชิงปริมาณ (QE) ต่อไป
โดยดัชนี HSI ตลาดหุ้นฮ่องกงปิดภาคเช้าที่ 27,274.32 จุด ลดลง 383.15 จุด, -1.39% ดัชนีเซี่ยงไฮ้คอมโพสิตร่วง 1.8% แตะ 4,822.42 เมื่อเวลา 11.30 น.ตามเวลาท้องถิ่น ดัชนี SENSEX ตลาดหุ้นอินเดียเปิดวันนี้ที่ 26,940.64 จุด เพิ่มขึ้น 103.44 จุด, +0.39% ดัชนี FBMKLCI ตลาดหุ้นมาเลเซียปิดภาคเช้าที่ 1,746.48 จุด ลดลง 2.69 จุด, -0.15%
ด้านนายกรัฐมนตรีอเล็กซิส ซิปราสของกรีซ กล่าววานนี้ว่า มีความคืบหน้าเกี่ยวกับการจัดการชำระคืนหนี้สินของกรีซ แต่กรีซและบรรดาเจ้าหนี้ยังต้องใช้เวลาอีกหลายวันในการที่จะบรรลุข้อตกลง
ขณะที่นายซิปราสกล่าวว่า การพบปะระหว่างเขากับนายฌอง-คล้อด ยุงเกอร์ ประธานกรรมาธิการยุโรป (EC) และนายเจอโรน ดิจเซลโบลม ประธานยูโรกรุ๊ป ดำเนินไปใน “บรรยากาศที่เป็นบวก” โดยกล่าวเสริมว่า เขาพอใจกับข้อเสนอของเจ้าหนี้ในประเด็นเกี่ยวกับการเกินดุลงบประมาณเบื้องต้น (primary surplus)
ขณะเดียวกันนายมาริโอ ดรากี ประธาน ECB กล่าวในการแถลงข่าวเมื่อวานนี้ โดยเน้นย้ำว่า ECB จะเดินหน้าการซื้อพันธบัตรตามมาตรการผ่อนคลายเชิงปริมาณ (QE) จนเสร็จสิ้นโครงการในเดือนก.ย.2559
 